Lisa 7

Kaitseväe juhataja käskkirjaga kinnitatud

Kaitseväe distsiplinaarmäärustiku juurde

**Distsiplinaararestiga karistatud kaitseväelase õigused ja kohaldatavad piirangud**

**§ 1. Distsiplinaararestiga karistatud kaitseväelase õigused**

Distsiplinaararestiga karistatud kaitseväelasel on õigus:

1. kohtlemisele, mis austab tema inimväärikust ning tagab, et distsiplinaararest ei põhjusta talle rohkem kannatusi või ebameeldivusi kui need, mis paratamatult kaasnevad karistuse kandmisega;
2. saada tavapärast toitu;
3. kasutada tervishoiuteenust;
4. vanglas distsiplinaararesti kandval kaitseväelasel on õigus jalutuskäigule värskes õhus vähemalt üks tund päevas;
5. Politsei- ja Piirivalveameti kinnipidamiskohas distsiplinaararesti kandval kaitseväelasel on õigus kohtuda Kaitseväe struktuuriüksuse ülema või tema volitatud isikuga.

**§ 2. Distsiplinaararestiga karistatud kaitseväelase suhtes kohaldatavad piirangud**

1. Distsiplinaararestiga karistatud kaitseväelasel on keelatud:
	1. tarbida alkoholi ning narkootilise, psühhotroopse ja muu sarnase toimega aineid;
	2. rikkuda kambrikaaslaste ja kinnipidamiskoha rahu, pidada mis tahes vormis sidet teises kambris viibiva isikuga;
	3. takistada kinnipidamiskoha ametnikul kambri jälgimist;
	4. takistada kinnipidamiskoha ametnikul kohustuste täitmist ja häirida teisi kinnipeetuid;
	5. rikkuda kambrit või selle sisustust;
	6. suitsetada;
	7. kasutada ebatsensuurseid väljendeid, solvata arestimaja ametnikku või vahtkonda või teisi isikuid;
	8. muul moel vägivaldselt või vääritult käituda;
	9. vanglas võtta vastu külastajaid;
	10. kasutada isiklikke side- ja elektroonikavahendeid.
2. Distsiplinaararestiga karistatud kaitseväelane on kohustatud:
	1. täitma õigusaktide, käesoleva määrustiku, kinnipidamiskoha sisekorraeeskirja ja kinnipidamiskoha päevakavaga ettenähtud nõudeid;
	2. alluma vastuvaidlematult arestimaja ametnike seaduslikule korraldusele;
	3. viivitamatult teatama kinnipidamiskoha ametnikule kõikidest asjaoludest, mis võivad ohustada arestimaja julgeolekut, sisekorda tema enda või teise isiku elu või tervist;
	4. suhtuma heaperemehelikult tema valduses olevatesse esemetesse;
	5. järgima Kaitseväe vormikandmise reegleid, arvestades kinnipidamiskoha eripärasid;
	6. hoolitsema isikliku hügieeni eest, hoidma puhtust kambris ja kinnipidamiskoha teistes ruumides.
3. Distsiplinaararestiga karistatud kaitseväelase suhtes võidakse kohaldada seaduses sätestamata täiendavaid konkreetseid piiranguid, mis on vajalikud ~~j~~ulgeoleku või territooriumil viibivate isikute ohutuse tagamiseks. Piirangud peavad vastama distsiplinaararesti eesmärgile ja inimväärikuse põhimõtetele ega tohi moonutada seaduses sätestatud teiste õiguste ja vabaduste olemust.